Li nżommu l-unità tal-Unjoni Ewropea hija l-akbar sfida għalina lkoll u għalhekk dan huwa l-għan ewlieni tal-mandat tiegħi. Huwa f'dan l-ispirtu li qed inressaq proposta għal soluzzjoni ġdida għar-Renju Unit fi ħdan l-UE. Fil-fehma tiegħi din il-proposta tagħmel ħafna biex tindirizza t-tħassib kollu li qajjem il-Prim Ministru Cameron. Il-linja Ii ma qbiżtx, madankollu, kienet dik tal-prinċipji li fuqhom huwa msejjes il-proġett Ewropew. Tassew nemmen li l-komunità tal-interessi tagħna hija ħafna akbar minn dak li jifridna. Li nkunu, jew li ma nkunux flimkien, dik hija l-mistoqsija li għandu jwieġeb mhux biss il-poplu Brittanniku f'referendum, iżda wkoll is-27 membru l-oħra tal-UE fil-ġimagħtejn li ġejjin. Dan kien proċess diffiċli u għad hemm negozjati ta' sfida quddiemna. Ma jkunx hemm qbil jekk ma naqblux dwar kollox. Ninsab konvint li l-proposta hija bażi tajba għal kompromess. Ma setgħetx tiġi abbozzata mingħajr il-kooperazzjoni tajba u mill-qrib tal-Kummissjoni Ewropea. Sabiex tiffaċilita dan il-proċess il-Kummissjoni għamlet ukoll dikjarazzjonijiet politiċi li huma inklużi f'dan il-pakkett. Ippermettuli nirreferi fil-qosor għall-erba' taqsimiet kollha kemm huma tal-proposta. Dwar il- , l-abbozz ta' Deċiżjoni tal-Kapijiet jistipula prinċipji li jiżguraw rispett reċiproku bejn l-Istati Membri li jieħdu sehem biex japprofondixxu aktar l-Unjoni Ekonomika u Monetarja u dawk li le. B'hekk nistgħu nwittu t-triq għal aktar integrazzjoni fi ħdan iż-żona tal-euro filwaqt li nħarsu d-drittijiet u l-kompetenzi ta' Stati Membri mhux parteċipanti. Ir-rispett ta' dawn il-prinċipji huwa appoġġat minn abbozz ta' Deċiżjoni li tistabbilixxi mekkaniżmu li filwaqt li jagħti l-garanziji meħtieġa dwar it-tħassib tal-Istati Membri li mhumiex fiż-żona tal-euro, ma jistax jikkostitwixxi dritt ta' veto u lanqas ma jista' jdewwem deċiżjonijiet urġenti. Il-kondizzjonijiet eżatti li jwasslu biex jintuża dan il-mekkaniżmu għad iridu jiġu diskussi aktar. Dwar il-kompetittività , l-abbozz ta' Deċiżjoni tal-Kapijiet, flimkien ma' Dikjarazzjoni aktar dettaljata tal-Kunsill Ewropew u abbozz ta' Dikjarazzjoni tal-Kummissjoni, ser jistipulaw l-impenn tagħna biex inżidu l-isforzi biex tissaħħaħ il-kompetittività. Ser nevalwaw regolarment il-progress fis-simplifikazzjoni tal-leġislazzjoni u t-tnaqqis tal-piż fuq in-negozju sabiex il-burokrazija tonqos. Dwar is-sovranità , id-Deċiżjoni proposta tal-Kapijiet tagħraf li fid-dawl tas-sitwazzjoni speċjali tar-Renju Unit skont it-Trattati, huwa mhux impenjat lejn aktar integrazzjoni politika. Issaħħaħ ukoll ir-rispett għas-sussidjarjetà, u nipproponi li l-Istati Membri ma jibqgħux jikkunsidraw abbozz ta' att leġislattiv meta dan ikun oġġezzjonat minn għadd ta' parlamenti nazzjonali għar-raġuni tas-sussidjarjetà, sakemm it-tħassib imqajjem ma jkunx jista' jiġi akkomodat. L-importanza li tiġi rispettata l-iskema ta' nonparteċipazzjoni tal-Protokolli 21 u 22, kif ukoll ir-responsabbiltajiet ta' sigurtà nazzjonali hija ssottolinjata wkoll. Dwar il-benefiċċji soċjali u l-moviment liberu , jeħtieġ li nirrispettaw bis-sħiħ it-trattati attwali, b'mod partikolari l-prinċipji tal-libertà ta' moviment u n-nondiskriminazzjoni. Għalhekk is-soluzzjoni proposta biex tindirizza t-tħassib tar-Renju Unit hija mibnija fuq l-interpretazzjoni tar-regoli attwali, inkluż abbozz ta' Dikjarazzjoni tal-Kummissjoni dwar għadd ta' kwistjonijiet marbutin ma' kif niġġieldu aħjar l-abbuż tal-moviment liberu. L-abbozz ta' Deċiżjoni tal-Kapijiet isemmi, b'mod partikolari, l-intenzjoni tal-Kummissjoni li tipproponi bidliet għal-leġislazzjoni tal-UE f'dak li għandu x'jaqsam mal-esportazzjoni tal-benefiċċji għat-tfal u l-ħolqien ta' mekkaniżmu ta' salvagwardja biex iwieġeb għal sitwazzjonijiet eċċezzjonali ta' influss ta' ħaddiema minn Stati Membri oħrajn. Abbozz ta' Dikjarazzjoni tal-Kummissjoni huwa wkoll marbut ma' dan il-mekkaniżmu. Dan l-approċċ, kif ukoll it-tul ta' żmien eżatt tal-applikazzjoni ta' mekkaniżmu bħal dan jeħtieġ li jkomplu jiġu diskussi fil-livell tagħna. Il-biċċa l-kbira tas-sustanza ta' din il-proposta tieħu l-għamla ta' Deċiżjoni tal-Kapijiet ta' Stat jew ta' Gvern li torbot legalment. Għandha nkunu wkoll ippreparati li niddiskutu l-inkorporazzjoni possibbli tas-sustanza ta' ftit elementi koperti mid-Deċiżjoni fit-Trattati meta ssir ir-reviżjoni li jmiss tagħhom. Ix-Sherpas u r-Rappreżentanti Permanenti tagħna ser jiltaqgħu nhar il-Ġimgħa din il-ġimgħa biex ikollhom l-ewwel diskussjoni tal-proposta. L-għan ċar huwa li jkun hemm qbil tat-28 kollha fil-Kunsill Ewropew ta' Frar. Biex nirnexxu ser ikollna lkoll nagħmlu kompromess. Jekk infallu ser inkunu qed nikkompromettu l-ġejjieni komuni tagħna. Donald Tusk, President tal-Kunsill Ewropew L-elementi tal-proposta Abbozz ta' deċiżjoni tal-Kapijiet ta' Stat jew ta' Gvern, imlaqqgħin fi ħdan il-Kunsill Ewropew, dwar soluzzjoni ġdida għar-Renju Unit fi ħdan l-Unjoni Ewropea Abbozz ta' dikjarazzjoni dwar it-taqsima A tad-deċiżjoni tal-Kapijiet ta' Stat jew ta' Gvern, imlaqqgħin fi ħdan il-Kunsill Ewropew, dwar soluzzjoni ġdida għar-Renju Unit fi ħdan l-Unjoni Ewropea Abbozz ta' dikjarazzjoni tal-Kunsill Ewropew dwar il-kompetittività Abbozz ta' dikjarazzjoni tal-Kummissjoni Ewropea dwar mekkaniżmu għall-implimentazzjoni tas-sussidjarjetà u mekkaniżmu għall-implimentazzjoni tat-tnaqqis tal-piżijiet Abbozz ta' dikjarazzjoni tal-Kummissjoni Ewropea dwar il-Mekkaniżmu ta' Salvagwardja msemmi fil-paragrafu 2(b) tat-Taqsima D tad-deċiżjoni Abbozz ta' Dikjarazzjoni tal-Kummissjoni Ewropea dwar kwistjonijiet relatati mal-abbuż tad-dritt tal-moviment liberu tal-persuni